b'\n_START_ARTICLE_\nClaude Zidi\n_START_PARAGRAPH_\nClaude Zidi (s. 25. hein\xc3\xa4kuuta 1934 Pariisi) on ranskalainen elokuvaohjaaja ja -k\xc3\xa4sikirjoittaja, joka tunnetaan komediaelokuvistaan. Kotimaansa katsojam\xc3\xa4\xc3\xa4rill\xc3\xa4 mitaten h\xc3\xa4n on yksi kaikkien aikojen menestyneimmist\xc3\xa4 ranskalaisohjaajista. H\xc3\xa4nen ohjauksissaan on n\xc3\xa4ytellyt monia Ranskan suosituimpia koomikoita, kuten Pierre Richard, Coluche, Louis de Fun\xc3\xa8s ja Jean-Paul Belmondo. Yhdysvaltalaisen James Cameronin Hollywood-menestyselokuva Tosi valheita (1994) perustuu Zidin k\xc3\xa4sikirjoittamaan ja ohjaamaan elokuvaan La Totale! (1991)._NEWLINE_Zidi aloitti uransa 1960-luvun alussa kuvaajana erityisesti Claude Chabrolin elokuvissa._NEWLINE_Zidi palkittiin parhaana ohjaajana vuoden 1985 C\xc3\xa9sar-palkintogaalassa elokuvastaan Pariisin kyt\xc3\xa4t.'